Més recursos actuals i la preparació d'un nou contracte de neteja que els duplique i la millora de les zones verdes amb el nou contracte de jardineria, entre els compromisos complits per les regidories de Transició Ecològica i Vies Públiques
23 de agost de 2022

L'ampliació fins al màxim permés del contracte actual de neteja viària i recollida de residus, l'addició de més recursos de neteja que ha ampliat personal i eines i la posada en marxa d'un nou contracte de jardineria que ha millorat les zones verdes han sigut alguns dels compromisos més rellevants compliments en els últims 12 mesos per la regidoria de Transició Ecològica i Vies Públiques.

Això ha sigut possible gràcies a la col·laboració del departament que encapçala Manolo Dueñas amb les contractes, així com amb altres administracions.

Més recursos i personal de neteja

La gran fita del departament de Transició Ecològica i Vies Públiques ha sigut l'ampliació fins al màxim permés del contracte actual de neteja viària i recollida de residus, la qual cosa s'ha traduït en la inclusió d'un dia addicional de recollida selectiva, l'augment d'un operari en el servei i la creació d'una bossa de jornades de neteja addicionals. En aquest sentit, també juga un paper molt important l'entrada en vigor del nou servei de recollida d'estris.

D'altra banda, s'han incrementat els recursos de neteja amb l'adquisició d'una nova cristanini, una barredora permanent més, un operari més de manera fixa en Port Saplaya i un altre més de reforç en totes les platges durant la temporada de bany i el Pla d'Ocupació d'Egusa de reforç de platges amb la contractació d'encara més personal.

Tot això mentre es troba en redacció el nou contracte de neteja que duplicarà els recursos humans en els tres nuclis urbans amb el doble d'inversió.

Potenciant i cuidant les zones verdes

L'altre gran assoliment de l'Ajuntament d'Alboraia en aquesta regidoria ha sigut la posada en marxa del nou contracte de jardineria, la qual cosa ha suposat un increment de 6 operaris més i importants actuacions en diversos punts del municipi: sembra d'escocells vius, millores en parterres, automatització de reg, aportació de grava volcànica i reforç de la plantació, recuperació de gespa de la zona esportiva de Port Saplaya, plantació d'espècies amb flor en La Patacona, etc.